Diari Oficial de la Generalitat Valenciana


Sumari del DOGV 9324, del 25-04-2022 (2022/3506)

RESOLUCIÓ de 20 d'abril de 2022, de la directora general d'Inclusió Educativa, per la qual es dicten instruccions per a l'organització del suport de fisioteràpia en l'àmbit educatiu.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   9324

Data del DOGV
:   25-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3506


Data del document
:   20-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 20 d'abril de 2022, de la directora general d'Inclusió Educativa, per la qual es dicten instruccions per a l'organització del suport de fisioteràpia en l'àmbit educatiu. [2022/3506]  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, té per objecte establir i regular els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres educatius es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d'aquelles que es troben en situació de major vulnerabilitat i en risc d'exclusió.  
  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, estableix l'estructura i les funcions respecte a la identificació de les necessitats específiques de suport educatiu i de les necessitats de compensació de desigualtats i de les estructures especialitzades de l'orientació: equips d'orientació educativa, departaments d'orientació educativa i professional, agrupacions d'orientació de zona i unitats especialitzades d'orientació.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, té per objecte, entre altres, regular el procés d'identificació de les necessitats específiques de suport educatiu i les necessitats de compensació de desigualtats en l'àmbit educatiu i administratiu.  
La Resolució de 9 de juliol de 2018, del secretari autonòmic de Justícia, Administració Pública, Reformes Democràtiques i Llibertats Públiques, dona publicitat al Pacte de la Mesa Sectorial de Funció Pública, sobre la millora de les condicions de treball del personal fisioterapeuta.  
La Resolució de 2 d'agost de 2021, de la directora general d'Inclusió Educativa, estableix l'organització i el procediment d'intervenció de les unitats especialitzades d'orientació (UEO) i concreta el procediment d'activació dels centres d'educació especial com a centres de recursos.  
  
La Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats estableix les condicions de participació del personal fisioterapeuta en el procés d'avaluació sociopsicopedagògica. Així mateix, amb l'objectiu d'aconseguir que la participació del personal fisioterapeuta siga més eficient i equilibrada, la Resolució de 10 de març de 2022, de la directora general d'Inclusió Educativa, estableix criteris addicionals per a la participació del personal fisioterapeuta en el procés d'avaluació sociopsicopedagògica.  
  
D'acord amb això i de conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, el Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
Aquesta instrucció té per objecte establir els criteris per a l'organització del suport de fisioteràpia en l'àmbit educatiu per a donar resposta a l'alumnat amb necessitats educatives especials derivades de discapacitats motrius que està escolaritzat en centres educatius que oferisquen ensenyaments de règim general de titularitat de la Generalitat.  
  
Segon. Perfil professional del fisioterapeuta escolar  
1. D'acord amb l'article 41 de l'Ordre 20/2019, el personal fisioterapeuta escolar té la consideració de personal no docent especialitzat de suport i forma part dels equips educatius dels centres educatius.  
  
2. Les funcions i la distribució de la jornada laboral del personal fisioterapeuta estan recollides en la Resolució de 9 de juliol de 2018, del secretari autonòmic de Justícia, Administració Pública, Reformes Democràtiques i Llibertats Públiques, per la qual es dona publicitat al Pacte de la Mesa Sectorial de Funció Pública, sobre la millora de les condicions de treball del personal fisioterapeuta.  
3. La intervenció del personal fisioterapeuta ha de partir i emmarcar-se en el context educatiu i tindre en compte el funcionament de l'alumnat en aquest context. Per això, és fonamental la col·laboració amb els equips educatius i amb els equips i departaments d'orientació educativa en l'avaluació de les condicions personals de l'alumnat i de les característiques dels contextos de participació i d'aprenentatge, amb l'objectiu d'identificar les dificultats i potencialitats de l'alumnat i les de l'entorn. D'acord amb això, es planificarà la resposta educativa i el pla d'actuació personalitzat perquè l'alumnat amb necessitats educatives especials derivades de dificultats de mobilitat puga accedir, participar i aprendre en igualtat d'oportunitats, i millorar la seua autonomia, el rendiment i l'èxit escolar.  
  
4. La intervenció del personal fisioterapeuta en els centres educatius, d'acord amb la Resolució de 9 de juliol de 2018, del secretari autonòmic de Justícia, Administració Pública, Reformes Democràtiques i Llibertats Públiques, per la qual es dona publicitat al Pacte de la Mesa Sectorial de Funció Pública, sobre la millora de les condicions de treball del personal fisioterapeuta, comprén les tasques següents:  
  
a) La intervenció amb l'alumnat i l'avaluació del seu progrés (funcions 1 i 2)  
b) La participació en l'avaluació sociopsicopedagògica i en la presa de decisions (funcions 3 i 6)  
c) La gestió i elaboració de recursos materials (funció 6)  
d) L'elaboració d'informes de fisioteràpia (funcions 2 i 4)  
e) El manteniment de l'equipament i la proposta de necessitats de nou equipament (funció 5)  
f) La coordinació amb els equips educatius, equips o departament d'orientació i agents externs (funcions 3 i 8)  
g) La participació en l'elaboració de documents organitzatius del centre educatiu (funció 9)  
h) La participació en les reunions amb les famílies sobre el progrés de l'alumnat (funció 3)  
i) L'assessorament en la sol·licitud de productes de suport (funció 6)  
  
Tercer. Participació del personal fisioterapeuta en l'avaluació sociopsicopedagògica  
1. En el procés d'avaluació sociopsicopedagògica, el personal fisioterapeuta ha de participar en la valoració de les competències i barreres que afecten l'àmbit motriu, mitjançant la utilització de tècniques i instruments objectius que valoren l'afectació funcional de l'alumnat.  
  
2. L'informe sociopsicopedagògic ha de recollir la valoració funcional i, si es considera que l'alumnat ha de rebre suport de fisioteràpia, proposarà la mesura de Programa personalitzat per a l'aprenentatge motor i la mobilitat i concretarà els aspectes següents:  
- Objectius prioritzats.  
- Contextos en què cal intervindre: escolar, familiar i/o sociocomunitari.  
- Actuacions que s'han de realitzar en els diferents contextos.  
- Agents que han d'intervindre (interns, externs, no especialitzats i especialitzats) i tasques que han de realitzar, tenint en compte els diferents contextos d'intervenció i les possibilitats de participació.  
  
- Estratègies d'implementació, incloent la integració curricular i la generalització de competències.  
- Procediment de coordinació i seguiment.  
- Criteris per a la retirada del suport.  
3. Quan siga necessària la col·laboració del personal fisioterapeuta en el procés d'avaluació sociopsicopedagògica, hi participarà el que atén algun centre educatiu de titularitat de la Generalitat dins de l'agrupació d'orientació de zona que realitza l'avaluació o d'agrupacions pròximes. En el cas de no disposar d'aquest recurs en l'agrupació o en agrupacions pròximes, col·laborarà el personal del centre d'educació especial de titularitat de la Generalitat de referència o del centre especialitzat d'escolarització d'alumnat amb discapacitat motriu, si aquest estiguera més a prop.  
4. La persona coordinadora territorial de l'orientació elaborarà una relació de tot el personal fisioterapeuta de l'àmbit educatiu de la seua zona i, seguint el criteri anterior, assessorarà les agrupacions d'orientació de zona en les sol·licituds de participació d'aquest personal en les de les avaluacions sociopsicopedagògiques, amb l'objectiu que aquesta distribució es realitze d'una manera equilibrada i homogènia.  
5. El personal fisioterapeuta disposarà del temps necessari per poder participar en el procés d'avaluació sociopsicopedagògica.  
6. L'avaluació directa de l'alumnat es durà a terme en els espais que es consideren més adequats, el centre educatiu en què el personal fisioterapeuta tinga l'adscripció funcional o el centre educatiu en què l'alumnat està escolaritzat.  
  
Quart. Criteris d'intervenció  
1. La intervenció del personal fisioterapeuta en el context escolar té caràcter educatiu i ha d'estar vinculada al fet que:  
a) L'alumnat presenta necessitats educatives especials que impliquen dificultats significatives en la mobilitat i deriven en limitacions en l'accés al currículum, en l'execució de les tasques i rutines escolars i en la participació. Així mateix, comporten limitacions en l'activitat diària, l'autonomia personal (higiene, alimentació, vestimenta, desplaçament, etc.), el joc i l'oci.  
b) L'informe sociopsicopedagògic propose l'aplicació d'un Programa personalitzat per a l'aprenentatge motor i la mobilitat que requereix la intervenció de personal fisioterapeuta, indicant la modalitat del suport, la seua intensitat i les tasques que ha de realitzar.  
2. La decisió sobre la necessitat de l'atenció del personal fisioterapeuta educatiu, la modalitat i la intensitat del suport s'ha de realitzar de forma conjunta entre el personal d'orientació educativa i el personal fisioterapeuta, tenint en compte la valoració funcional realitzada i considerant els aspectes següents:  
- Barreres i fortaleses de l'entorn  
- Característiques personals de l'alumnat  
- Moment evolutiu  
- Condicionants sociofamiliars  
- Demandes del context escolar  
El personal mèdic de les direccions territorials d'educació col·laborarà amb el personal fisioterapeuta en la realització d'aquestes valoracions i en la presa de decisions, tenint en compte que aquesta decisió ha de ser col·legiada en el marc de les agrupacions d'orientació de zona.  
  
Els informes mèdics emesos pel sistema sanitari podran aportar informació addicional per fer la valoració, però en cap cas podran pautar el nombre de sessions i el tipus d'intervenció de fisioteràpia que l'alumnat necessita en el context escolar.  
3. Les modalitats de suport del personal fisioterapeuta educatiu són les següents:  
a) Suport directe a l'alumnat, que comprén les actuacions del personal fisioterapeuta amb l'alumnat i amb l'entorn, mitjançant l'aplicació de programes de posicionament, maneig, reforç motor, autonomia personal i participació. Aquesta modalitat s'ha de donar de forma simultània amb la modalitat de suport indirecte.  
b) Suport indirecte a l'alumnat, que inclou l'assessorament i l'acompanyament als equips educatius i a les famílies per a la intervenció amb l'alumnat en els diferents contextos naturals i per a la utilització correcta dels productes de suport relacionats amb la mobilitat.  
  
c) Seguiment, que implica la comprovació periòdica de les mesures adoptades, la transferència i manteniment de les habilitats i el seguiment de la utilització dels productes de suport. Aquesta modalitat d'intervenció es durà a terme en les situacions següents:  
- Quan l'alumnat ha aconseguit desenvolupar les capacitats necessàries per a la realització de les tasques i activitats que comprenen la jornada escolar o no presenta limitacions significatives en la realització de les activitats escolars ni restriccions en la participació, perquè s'ha adaptat o modificat l'entorn físic i/o s'estan utilitzant productes de suport relacionats amb la mobilitat.  
- Després de la valoració, en aquell alumnat que no presenta afectació funcional en relació al domini de la mobilitat però té dificultats en la destresa motriu que afecten el rendiment escolar i la participació.  
  
4. La intensitat del suport està vinculada al suport directe setmanal que requereix l'alumnat, d'acord amb els criteris següents:  
  
- Intensitat baixa: l'alumnat necessita el suport de fisioteràpia dins l'horari escolar una o dues vegades a la setmana.  
- Intensitat mitjana: l'alumnat necessita el suport de fisioteràpia dins l'horari escolar tres o quatre vegades a la setmana.  
- Intensitat alta: l'alumnat necessita el suport de fisioteràpia dins l'horari escolar cinc o més vegades a la setmana.  
5. No és objecte de suport directe i sistemàtic l'alumnat que es troba en les situacions següents:  
a) Les dificultats motrius poden compensar-se amb tractaments de tipus quirúrgic i/o ortopèdics.  
b) Requereix, en aquest moment, fisioteràpia de caràcter sanitari i rehabilitador, que és competència dels serveis sanitaris.  
Tot això, sense perjuí que l'alumnat puga rebre tractaments rehabilitadors fora del centre educatiu i que el personal fisioterapeuta sanitari puga donar pautes i assessorar els equips educatius.  
6. El fet que una alumna o un alumne requerisca suport de fisioteràpia educativa no ha de condicionar la seua modalitat de escolarització.  
  
7. La intervenció serà flexible i, en funció de les necessitats de l'alumnat i les demandes de l'entorn, anirà ajustant-se la periodicitat i la modalitat del suport. Aquestes modificacions s'han de reflectir en el Pla d'actuació personalitzat.  
  
Cinqué. Organització de la intervenció  
1. El suport directe a l'alumnat s'ha de realitzar, preferentment, en el centre educatiu en què es troba escolaritzat l'alumnat, en el context de l'aula ordinària i en estreta coordinació amb l'equip educatiu, d'acord amb el Pla d'actuació personalitzat, que incorporarà el Programa personalitzat per a l'aprenentatge motor i la mobilitat.  
  
2. En determinats moments en què siga necessària una actuació més específica i diferenciada per facilitar i millorar la inclusió en el context ordinari, l'atenció es podrà realitzar de manera individualitzada fora de l'aula, tenint en compte que interferisca el mínim possible en la participació en les activitats lectives.  
3. Si el centre educatiu no disposa de personal fisioterapeuta, el suport directe el facilitarà el personal d'aquesta especialitat que estiga adscrit a un centre educatiu de l'àrea d'intervenció del centre d'educació especial com a centre de recursos, preferentment el centre educatiu més pròxim, dins o fora de la localitat, tenint en compte el personal disponible en la zona, la càrrega de treball de cada fisioterapeuta i que aquesta atenció no vaja en detriment de l'atenció de l'alumnat escolaritzat en el centre educatiu. Si la intervenció requereix material o equipament específics, s'haurà de valorar la possibilitat del seu trasllat al centre educatiu receptor de l'atenció.  
4. La inspecció d'educació, amb l'assessorament de la persona coordinadora territorial de l'orientació, farà la proposta de redistribució de recursos.  
5. El suport indirecte es realitzarà de la manera més eficaç possible, combinant les visites als centres educatius amb la utilització de mitjans telemàtics.  
6. Si l'alumnat rep atenció de fisioteràpia de caràcter rehabilitador i mèdic en el sistema sanitari s'ha de procurar que, en tots els casos en què siga necessari, hi haja una coordinació adequada entre el centre educatiu i els serveis sanitaris amb l'objectiu de millorar l'efectivitat d'aquestes intervencions.  
7. Quan el personal fisioterapeuta preste atenció en més d'un centre educatiu, l'horari serà elaborat, conjuntament, per les direccions d'estudis dels centres educatius en què intervinga. La inspecció d'educació coordinarà l'elaboració d'aquests horaris d'acord amb l'apartat 3.5 de la Resolució de 9 de juliol de 2018, del secretari autonòmic de Justícia, Administració Pública, Reformes Democràtiques i Llibertats Públiques, per la qual es dona publicitat al Pacte de la Mesa Sectorial de Funció Pública, sobre la millora de les condicions de treball del personal fisioterapeuta.  
  
Sisé. Seguiment i avaluació del suport  
1. En qualsevol de les modalitats d'intervenció referides en el resolc tercer, el personal fisioterapeuta ha de realitzar el seguiment de l'evolució i de la transferència de les habilitats als contextos de participació i desenvolupament, en coordinació i en estreta col·laboració amb els equips educatius, els equips i departaments d'orientació i les famílies.  
  
2. El personal fisioterapeuta participarà en el seguiment i avaluació trimestral del Pla d'actuació personalitzat i en la presa de decisions sobre el tipus i la intensitat del suport prestat, que pot comportar un ajust de la intensitat de la intervenció, que l'alumnat passe a la modalitat de seguiment o la retirada del suport de forma definitiva.  
  
Seté. Desplaçaments i indemnitzacions per raó del servei  
1. Les despeses de desplaçament del personal fisioterapeuta als centres educatius ordinaris s'abonaran segons el que determine la normativa vigent en matèria d'indemnitzacions per raó del servei i gratificacions per serveis extraordinaris.  
2. Les despeses de desplaçament seran assumides pel centre educatiu on el personal fisioterapeuta estiga adscrit funcionalment.  
3. Per al temps dedicat al desplaçament es tindrà en compte el següent:  
a) Es comptabilitzarà com a temps efectiu de treball.  
b) Per al càlcul dels desplaçaments es tindrà en compte la distància entre el centre educatiu en què està adscrit funcionalment i els diferents centres educatius en què realitza la intervenció.  
c) El temps de desplaçament per a la realització del suport directe es comptabilitzarà dins del temps contemplat per a l'atenció directa de l'alumnat.  
  
Huité. Entrada en vigor  
Aquesta resolució entrarà en vigor des del moment de la seua publicació en el Diari Oficial de la Generalitat Valenciana.  
  
València, 20 d'abril de 2022.- La directora general d'Inclusió Educativa: Raquel Andrés Gimeno.